ועדת הכלכלה, כנסת 20, פרוטוקול מספר 276, 2016-07-05 10:15

איתן כבל: אנחנו פותחים את הדיון.

איתן כבל: בבקשה, זהבה.

זהבה גלאון: תודה רבה.

זהבה גלאון: אני רוצה לטעון שהמועצה שמפקחת על מתן ההיתרים מתנהלת בחוסר שקיפות, ואני מרשה לעצמי לקבוע שגם בתיאום עם חברות הגז.

זהבה גלאון: אתמול שמעתי שהודיעו על מינוי ליו"ר מועצת הנפט - - -

<שאול מרידור: רגע, מה עשינו בתיאום עם חברות הגז?

<שאול מרידור: כדי שאני אדע מה אני עושה בתיאום איתן.

זהבה גלאון: לא אמרתי שאתה, אמרתי שמועצת הנפט.

זהבה גלאון: אני רוצה לתת כמה דוגמאות כד לנמק את הפתיח של הדברים שלי.

זהבה גלאון: אדוני היושב-ראש, אתמול שמעתי, אחרי תקופה ארוכה שלא היה יושב-ראש קבוע למועצת הנפט, שהודיעו על מינוי של יושב-ראש למועצת הנפט.

זהבה גלאון: זה כנראה מבהיר את הצורך בפיקוח של הוועדה הזו של הכנסת על משרד האנרגיה.

זהבה גלאון: יכול להיות שרק כשאור הזרקורים עליו ורק כשחלה חובת השקיפות אז מתחילים ל...

זהבה גלאון: קודם כול, אני מברכת על מינוי יו"ר קבוע למועצת הנפט.

זהבה גלאון: אבל מה שמטריד אותי זה שהליך הרישוי עד היום.

זהבה גלאון: .. והצביע על זה מבקר המדינה בדוח שהוא פרסם בשנת 2015, הוא התריע על כשלים בהתנהלות של מועצת הנפט.

זהבה גלאון: עד היום הליך הרישוי נעשה ללא קריטריונים שקופים וברורים.

זהבה גלאון: הייתי אומרת שהחוק ממש לא נאכף ושגורמים במועצת הנפט נתונים להשפעה של גורמים פוליטיים והוא משמש את האינטרסים של ברוני הגז.

זהבה גלאון: אנחנו רואים איך כל פעם מחולקים רישיונות חיפוש – שעל פי החוק הישראלי הופכים לרישיונות הפקה במידה שהחיפוש צלח – גם לגופים שאין להם ניסיון בהפקת גז.

זהבה גלאון: מלבד "נובל אנרג'י", שהיא חברה מקצועית בתחום, כל שאר החברות הן גופים פיננסיים במהות שלהן והן מעולם לא פיתחו שדה גז או נפט.

זהבה גלאון: והאי-הצלחה של מפעילים אחרים בגילויים והפקה מעלה שאלות רבות על ההתנהלות של מועצת הנפט.

זהבה גלאון: והיא גם תורמת למבנה הריכוזי של הענף.

זהבה גלאון: אני גם רוצה לומר שהמונופול שאנחנו עומדים מולו הוא לא גזרת גורל; במידה רבה זה חלק ממדיניות ממשלתית, ולגוף שאחראי על זה אנחנו נותנים עוד פעם ועוד פעם לפעול ללא פיקוח.

זהבה גלאון: אני רוצה לציין כמה כשלים בתחום ההפקה.

זהבה גלאון: אחד, הדחייה המתמשכת בפיתוח "לווייתן".

זהבה גלאון: משרד האנרגיה יכול היה לקחת מהם את שטר החזקה, ולא רק שהוא לא עשה את זה, הוא גם לא מספק הסברים.

זהבה גלאון: הייתי אומרת שבדרך הזה פוטרים את חברות הגז מהחוק הישראלי.

זהבה גלאון: ההתנהלות של משרד האנרגיה – וכאן הביקורת שלי על משרד האנרגיה – בעצם הובילה ליצירת מונופול גז במתכונת הנוכחית שלו, לדחייה מתמשכת בפיתוח "לווייתן" והרחבת "תמר" ולהעמדה של מדינת ישראל לסיכון בגלל שניתנו היתרים ליצוא גז על סמך הערכות גבוהות מדי של כמויות הגז, כפי שאמרנו קודם.

זהבה גלאון: ולכן אני מבקשת לעצור את מתן ההיתרים החדשים לרישוי גז ולהקפיא את הארכת ההיתרים הקיימים, עד שיתברר אם הכשלים תוקנו.

זהבה גלאון: אני נכנסתי לאתר של משרד האנרגיה והסתכלתי על כל ההיתרים שניתנו לחברות השונות.

זהבה גלאון: חלק גדול מתוקפם של ההיתרים עומד לפוג לדעתי בסוף יוני, והם מאושרים שוב ושוב, בלא שמתקיים מנגנון של בקרה ופיקוח על הפעילות של הדבר הזה.

זהבה גלאון: ואני חושבת שהתפקיד שלנו כאן בחדר – ושוב, אדוני, אני רוצה להודות לך על קיום הדיון, שיושבים בו מומחים גדולים ממני בנושא – הוא לוודא שהמשרד פועל גם בהתאם לחוק וגם בהתאם לאינטרסים של הציבור, ויש לנו אחריות איך מאריכים את הרישיונות ומהם הרישיונות החדשים שמוצעים.

זהבה גלאון: זה לא יכול להימשך כמו שזה היה עד עכשיו.

איתן כבל: תודה, גברתי.

איתן כבל: חבר הכנסת פרי, משפט.

איתן כבל: ואחריו דב חנין, גם משפט אחד.

יעקב פרי: אני אעשה את זה בקיצור נמרץ.

איתן כבל: אני עושה את זה קצר כי אני רוצה לעמוד בלוחות הזמנים וגם כי גם אני רוצה להתייחס לעניין הזה, שאני כבר עוסק בו תקופה.

יעקב פרי: אני עיינתי בתשובה של הממונה על ענייני הנפט במשרד האנרגיה לוועדת הכלכלה, מר יוסי וירצבורגר, ואני מוכרח לומר: דעתי לא נחה בהרבה נושאים, אבל לגבי שני נושאים אני מאוד מבקש לשמוע התייחסות בדיון הזה, אפילו בכותרת.

יעקב פרי: אחד, מדוע טרם פורסמו הממצאים שמוזכרים במכתב הממונה, ביניהם סקר אסטרטגי שכולל המלצות לשמירה על הסביבה הימית ורשימת פרמטרים להענקת היתר חיפוש.

יעקב פרי: והדבר השני, על פי הבנתכם המקצועית, מהם השטחים המומלצים לחיפוש גז ונפט שמיודעים לשיווק בשלב הראשון?

יעקב פרי: תודה, אדוני היושב-ראש.

איתן כבל: תודה.

איתן כבל: דב חנין, בבקשה.

דב חנין: תודה, אדוני, אני אשתדל להיות מאוד קצר.

דב חנין: מה שמטריד אותי זה ההגנות על האינטרסים שלנו, הציבור הישראלי, מפני נזקים פוטנציאליים של הקידוחים.

דב חנין: קידוחי גז הם בעייתיים, יש בהם סיכונים, אבל קידוחי נפט הם אפילו עוד יותר בעייתיים, וקידוחי הגז והנפט בים התיכון בעייתיים במיוחד.

דב חנין: מדובר על קידוחים מאוד עמוקים, מאוד מורכבים, מאוד מסובכים, Ultra-deep water.

דב חנין: הידע בעולם איך להתמודד עם תקלות ותאונות בעומק כזה הוא מאוד מצומצם, והנזקים שעלולים להתרחש הם איומים, ולכן הדברים שמטרידים אותי הם בשלושה מישורים.

דב חנין: מישור ראשון הוא המישור של ההגנות.

דב חנין: אילו הגנות סביבתיות נדרשות, ומה אתם למדתם מהתקלות והתאונות שהיו בקידוחי נפט בעולם?

דב חנין: המישור השני הוא הנושא של הביטוחים.

דב חנין: איזה ביטוחים בדיוק אתם דורשים ומהם כוללים, גם מבחינת היקף הפוליסה, היקף ההשתתפות העצמית וכדומה?

דב חנין: המישור השלישי, שקשור לנושא הביטוחים, הוא סוגיית הערבויות.

דב חנין: איזה ערבויות יש למדינה מול מצבים של נזקים פוטנציאליים?

איתן כבל: תודה.

איתן כבל: נועם סגל, בבקשה.

<נועם סגל: אני רוצה לברך על הדיון היום, חברות הכנסת גלאון ושפיר.

<נועם סגל: אני חושב שהנושא הזה הוא מאוד חמור, מפני שיש כאן פשוט פקיד אחד שעושה דין לעצמו באחד הנושאים הכי חשובים מבחינה אסטרטגית למדינת ישראל – הממונה על ענייני הנפט במשרד האנרגיה, שפועל תחת מועצת הנפט, שלדעתי היא אחד הגופים החשאיים ביותר, אולי אפילו יותר מהוועדה לאנרגיה אטומית.

<נועם סגל: אני רוצה להזכיר שבכל הפרשה של מתווה הגז ו"לווייתן" האשימו אותנו שאנחנו מעכבים את פיתוח "לווייתן", שאנחנו גורמים נזק כלכלי במיליארדים.

<נועם סגל: אבל לו הממונה על ענייני הנפט היה פשוט מקיים את הוראות החוק ולא שום דבר מעבר לזה, שדה "לווייתן" היה היום שדה מפותח.

<נועם סגל: תגלית "תמר" התגלתה בשנת 2009, ואחרי תשעה חודשים הייתה בידי החברות חזקה.

<נועם סגל: שדה "לווייתן" התגלה שנתיים מאוחר יותר, בדצמבר 2010, אבל עד 2014 לא ניתנה חזקה בשדה הזה.

<נועם סגל: החזקה הזאת ניתנה רק בזכות הביקור של חברת "ווּדסייד".

<נועם סגל: הממונה על הנפט פשוט הפר את הוראות החוק.

<נועם סגל: הוא עושה דין לעצמו, הוא מחליט מה זה תגלית גז, הוא מחליט מתי לחפש ואם להתחשב בחברות או לא.

<נועם סגל: פשוט יש חוק, והוא שם אותו ללעג.

איתן כבל: העניין ברור.

איתן כבל: תודה.

איתן כבל: גברתי, בבקשה.

<מאיה יעקבס: אני מאיה יעקבס, מנכ"לית עמותת "צלול".

<מאיה יעקבס: אני רוצה להזכיר את ההשלכות הכלכליות מרחיקות הלכת של פגיעה בים במידה שיש דליפה של נפט או קונדנסט.

<מאיה יעקבס: מדובר בהתפלת מים, הפקת חשמל, חקלאות ימית, תיירות חופים, סחר ימי וביטחון.

<מאיה יעקבס: כל הדברים האלה לא מוגנים לא על ידי ערבויות ולא על ידי ביטוחים, ואנחנו לא מוכנים לחירום.

<מאיה יעקבס: דובר פה על כך שאין חקיקה ושמשרד האנרגיה כפוף לחוקים, אבל באופן עקבי משרד האנרגיה במשך שנים בולם בוועדת שרים לענייני חקיקה כל ניסיון לשנות חקיקה, בין אם זה חוק אזורים ימיים, בין אם זה חוק התלמ"ת, בין אם זה חוקים אחרים שמאמצים את הדירקטיבה האירופאית, ויש עוד שורה ארוכה של דברים.

<מאיה יעקבס: צריך לתת יכולת למשרדים אחרים – המשרד להגנת הסביבה, משרד הכלכלה – לעשות את תפקידם, ולא על תקן יועצים כמו שהם היום, אלא שיהיו להם סמכויות כדי שיוכלו לעשות את עבודתם במאה אחוז ושלא יהיו כפופים בעצם על הממונה על הנפט.

איתן כבל: תודה, מאיה.

איתן כבל: אני רוצה לומר לוועדה שכבר באפריל נכנסתי כיו"ר הוועדה לטיפול בעניין.

איתן כבל: יש לנו התכתבות שלמה בעניין הזה עם המשרד והמנכ"ל.

איתן כבל: מפאת קוצר הזמן אני לא אקריא עכשיו את כל ההתכתבות ואת כל התשובות, ולכן גם שמחתי שחברת הכנסת זהבה גלאון הרימה מחדש את כל התהליך הזה.

איתן כבל: אני רק יכול לומר שאנחנו נזמין לדיון נפרד, ארוך יותר, את היושב-ראש החדש, שבו נוכל להתרשם מכלי ראשון על העבודה של מועצת הנפט, לשאול את כל השאלות וללמוד את המכלול השלם של הנושאים שהועלו כאן לפנינו.

איתן כבל: שנים הנושא הזה היה באיזה סוג של מאחורי הקלעים, מאלף ואחת סיבות שאני לא אכנס אליהן.

איתן כבל: אבל היום ברור שזה הפך להיות עניין שבתודעה הציבורית ובוודאי בתודעת הארגונים החוץ-פרלמנטריים.

איתן כבל: לכן אנחנו נקיים על זה דיון בצורה הרבה יותר מעמיקה ומשמעותית, וזו התחייבות שלי, ואני אומר אותה גם לפרוטוקול, גם לכם ולגם למנהלת הוועדה.

איתן כבל: שאול, בבקשה.

<שאול מרידור: אני אתחיל בזה שלא כל כך הבנתי את הבקשה, ואני אסביר למה.

<שאול מרידור: קודם כול, דה-פקטו הים סגור מ-2011 ולא ניתנו רישיונות חדשים, ולכן אני לא מבין את ההזדעקות עכשיו על מתן רישיונות שקרו לפני.

<שאול מרידור: אבל הדבר השני שאני לא מבין, חברת הכנסת גלאון - -

זהבה גלאון: מה עם הארכת רישיונות?

<שאול מרידור: - - זה שאת אמרת שמשרד האנרגיה גרם פה למונופול וזו אחת הבעיות המרכזיות, ולכן בואו לא ניתן עוד רישיונות לחברות חדשות.

<שאול מרידור: את זה לא הצלחתי להבין.

<שאול מרידור: כי אם אנחנו חושבים שמדינת ישראל לא רוצה שיישמר מונופול לאורך זמן בתחום הגז – וזו גם דעתי, דרך אגב – אז נכון לפתוח את הים ולהביא לפה חברות חדשות שיחפשו וימצאו גז, ישווקו אותו גם במשק הישראלי, ויגאלו את המשק הישראלי מידיו של מונופול, שדרך אגב, זה דבר לא טוב בכל תחום.

איתן כבל: זה לא מה שהיא אמרה.

איתן כבל: אני הייתי קרוב אליה, אולי בגלל זה הבנתי יותר טוב.

<שאול מרידור: אולי לא שמעתי טוב.

איתן כבל: אולי לא הקשבת.

<שאול מרידור: אם כך, אני אשמח לשמוע שאתם בעד לפתוח את הים לחיפוש חדש של רישיונות.

איתן כבל: סליחה, אף אחד לא רוצה שישראל לא תהיה מעצמה ותרוויח.

איתן כבל: דרך אגב, מעולם זה לא היה הדיון במשק האנרגיה; הדיון מעולם לא היה בעניין "תמר".

איתן כבל: מה שאני מנסה לומר לך זה כך.

איתן כבל: הייתה בקשה של משרד האנרגיה, ובאופן טבעי אנשים נדרכו סביב השאלה הזאת.

איתן כבל: פג תוקף, כמדומני, של האגרות, ובאופן טבעי זה העמיד את השאלות של סגירת הים ופתיחת הים.

איתן כבל: אך טבעי הוא שתעלינה שאלות.

<שאול מרידור: אני מיד אתייחס לתהליך שאנחנו עושים היום, אני רק אגיד שאני לא חושב ששאלת מהי האגרה יכולה או צריכה לקבוע את השאלה האם מדינת ישראל תפתח את הים לחיפושים נוספים של גז.

<שאול מרידור: זה לא נראה לי המהות.

<שאול מרידור: המהות היא השאלה הזאת, ובשאלה הזאת אנחנו עושים עבודה כבר הרבה מאוד חודשים, והשר שם יד ואנחנו נעמוד בזה: לפתוח את הים בשנת 2016 לרישיונות וחיפושים נוספים.

<שאול מרידור: אנחנו מקווים שהתהליך הזה יביא לפה חברות בין-לאומיות נוספות, שדרך אגב, כולן חברות מקצועיות בתחום.

<שאול מרידור: אני עוד מעט אגע בהערה לגבי גופים פיננסיים וגופים מקצועיים, אבל אני יכול לומר שאנחנו רוצים להביא לפה גופים מקצועיים בתחום, כדי שימצאו פה עוד גז ונפט, כדי שאפשר יהיה לפתח פה עוד מאגרי גז ולהתחרות במונופול הקיים, כדי להביא לכך שלמדינת ישראל גם יהיה הרבה יותר גז, גם היא תוכל להפוך לספק גז אזורי ולאירופה, וגם תהיה פה תחרות בשוק המקומי, שבסוף תביא לרווחה, אני מקווה, של הצרכנים.

<שאול מרידור: התהליך הזה מאוד חשוב בעינינו, הוא אחד היעדים המרכזיים ביותר של המשרד בשנה הזו, ויש לנו כוונה לעמוד בו, ואנחנו עמלים על זה הרבה מאוד חודשים.

<שאול מרידור: אני הבנתי שהגיע מכתב מחברת הכנסת זהבה גלאון ליועץ המשפטי לממשלה לפני שבוע וחצי, ואני מניח שהמכתב הזה ייענה.

<שאול מרידור: כדרכם של דברים, זה לא היה עד היום, אבל אני מניח שזה יקרה בקרוב ואני מניח שהטענות שם ייענו על ידי היועץ המשפטי לממשלה.

<שאול מרידור: לשאלתו של חבר הכנסת פרי, אנחנו ב-23 ביוני פרסמנו את הסקר האסטרטגי הסביבתי להערות הציבור.

<שאול מרידור: הוא נמצא באתר המשרד והועבר לכל הארגונים שרלוונטיים.

<שאול מרידור: דרך אגב, הוא כלל תהליך מאוד ארוך – ויש לנו פה מצגת שמפרטת את התהליך הזה – שכלל הרבה מאוד התייעצות עם הרבה מאוד גופים, גם בתוך הממשלה ובעיקר מחוץ לה, כולל הארגונים הסביבתיים ואחרים.

<שאול מרידור: בסופו של דבר הוא נותן מסקנות מאוד ברורות לגבי איפה ניתן בסבב הנוכחי לתת רישיונות ואיפה לא ניתן, ובאיזה מרחק מהחוף.

<שאול מרידור: בסופו של דבר זה קשור לרגישות בית הגידול שנמצא במקום ולשאלת תשתיות שנמצאות ליד החוף, שהטרידו מאוד גם אותנו, אפרופו האמירות על התפלה, על מקומות נוספים להתפלה ועל כל מה שקשור לצינורות גז וכולי.

<שאול מרידור: זה התהליך, ואני מציע, אם יש לנו זמן, שנציג מצגת קצרה בעניין הסקר האסטרטגי הסביבתי שעשינו, שהוא נדבך אחד מתוך כל התהליך התחרותי שנעשה כדי להביא לפה עוד חברות.

<שאול מרידור: זה יהיה תהליך בין-לאומי והוא יביא לפה רק חברות שיעמדו בהוראות של מהו מפעיל ראוי, חברת הכנסת גלאון.

<שאול מרידור: אנחנו נוודא שיבואו לפה רק חברות שיודעות את העבודה, שבאות לפה כדי להפיק גז, ושיש להן אחריות וניסיון שיראה שהן יודעות להפיק גז.

איתן כבל: תודה, שאול.

איתן כבל: בבקשה, גברתי.

זהבה גלאון: קודם כול, נראה לי שכל מי שיושב פה הוא בעד פתיחת הים.

זהבה גלאון: זה חשוב, זה יביא לתחרות ויהיו עוד עתודות.

זהבה גלאון: אבל הדבר הזה לא יקרה אם מועצת הנפט תמשיך להתנהל כמו שהיא התנהלה עד עכשיו.

זהבה גלאון: אני רוצה להזכיר שבין השנים 2005 ל-2010 כ-60% מהרישיונות – ותקן אותי אם אני טועה – היו של "דלק" ו"נובל אנרג'י", ומיד לאחר הגילוי של "לווייתן" סגרו את הים.

זהבה גלאון: אז אם רוצים שלא יהיה מונופול ורוצים להיאבק בזה, למה לא פותחים את הים?

זהבה גלאון: למה סגרו את הים?

זהבה גלאון: תסביר לי איך הדבר הזה - - -

<שאול מרידור: הרי אם הייתי פותח את הים בלי הליך מקצועי רציני שכולל שיתוף הציבור ושיתוף המשרדים, הייתן יושבות פה ואומרות שאני לא עושה את התהליך הנכון - - -

זהבה גלאון: כל מה שעשיתם עד היום במסגרת מועצת הנפט לא היה רציני.

זהבה גלאון: לא הייתה שקיפות, הדברים התנהלו בצורה - - -

<קריאה: הם היום מנצלים את הזמן שזה סגור כדי לעשות את ההתקדמות של מה שלא נעשה - - -

<סיון דטאוקר: אני רוצה להגיד משהו.

<סיון דטאוקר: אני סיון דטאוקר, ראש מטה של השר שטייניץ.

<סיון דטאוקר: מהרגע שנכנס השר שטייניץ לתפקיד, מועצת הנפט אוישה ביותר מ-50% ממה שהיה.

<סיון דטאוקר: מאז שנפטר יו"ר המועצה הקודם - - -

<קריאה: - - -

<סיון דטאוקר: זה תהליך מאוד מורכב.

<סיון דטאוקר: אני מבינה ש - - -

איתן כבל: גברתי מדברת איתי, לא איתם.

<סיון דטאוקר: מאז שהיו"ר הקודם, רון נחמן, נפטר, לא מונה מחליף.

<סיון דטאוקר: זה תהליך שהוא לא פשוט, אבל אי אפשר להתייחס - - -

זהבה גלאון: מה לא פשוט בלמנות יו"ר?

זהבה גלאון: מה לא פשוט בלמנות חברים במועצה?

זהבה גלאון: יותר פשוט לתת הארכת רישיונות ורישיונות?

<סיון דטאוקר: אני רוצה להגיב רק מהרגע שהשר שטייניץ מונה ואיזה תהליך אנחנו עושים מהרגע שהוא מונה.

<סיון דטאוקר: צריך להתייחס לדברים כפי שהם עכשיו; אני לא יכולה להגיד למה עוזי לנדאו בחר לסגור את הים ומה קרה אז.

<סיון דטאוקר: היום אנחנו פותחים את הים, מביאים את כל מה שאתם מלינים עליו - - -

איתן כבל: תודה, סיון, זה נרשם בפרוטוקול.

איתן כבל: יעל, בבקשה.

יעל כהן-פארן: אני רוצה לומר משהו שפותח דיון חדש, אבל בכל זאת.

יעל כהן-פארן: אנחנו שומעים שוב ושוב על התגליות העצומות שמחכות לנו בים ושאנחנו נהיה מעצמה וכולנו נייצא ונרוויח מזה מיליארדים.

יעל כהן-פארן: אבל אני מבקשת להפסיק את הפופוליזם הזה.

יעל כהן-פארן: מחירי הגז בעולם הם מאוד נמוכים, לא באים לפה כי הים עמוק ולא שווה להם בשלב הזה לפתח, ואני לא רואה מתי בכלל מפתחים את "כריש" ו"תנין" בלי סובסידיה מהממשלה.

יעל כהן-פארן: הכול זה פשוט לזרות חול בעיני הציבור.

יעל כהן-פארן: אנחנו יודעים לפי חוקי שישינסקי כמה רחוק היום שבו נראה שקל אחד ממאגר "לווייתן" – כשהוא יפותח, ואני מאוד מקווה שזה יהיה בקרוב.

יעל כהן-פארן: אז במקום להתעסק בלהביא את הגז לתעשייה ולתחבורה בישראל, במקום שישמש את המשק הישראלי, אנחנו רק מדברים ומבזבזים המון שעות שלך, מר מרידור, מנכ"ל המשרד.

יעל כהן-פארן: במקום להתעסק בלפתוח חסמים לתחבורה הציבורית ולתעשייה בארץ, אתם רק מתעסקים – תסלחו לי – בשטויות.

איתן כבל: תודה, יעל.

איתן כבל: דב, מאוד בקצרה.

דב חנין: אדוני מנכ"ל משרד האנרגיה, אתמול אתם לא השתתפתם בדיון של ועדת הכלכלה שבו עסקנו, בין היתר, בנושא של תחבורה - - -

<לאה ורון: צריך להעיר שהם לא הוזמנו.

דב חנין: לא אמרתי את זה בתור התרסה, אני רק מעדכן את המנכ"ל.

דב חנין: היה פה דיון על מעבר של תחבורה ציבורית לאנרגיה אחרת, למשל אנרגיה בגז.

<קריאה: חבל שלא הוזמנו.

דב חנין: באמת חבל.

איתן כבל: כי לא רצו לעכב את התהליך...

דב חנין: אני לא בא אליכם בטענות לגבי הדיון, אני בא אליכם בטענות לגבי התוכן.

דב חנין: כל משרדי הממשלה שהיו כאן באו אליכם בטענה שאתם מייצרים חסמים בלתי אפשריים למעבר של אוטובוסים לגז.

דב חנין: והדבר הזה מאוד מטריד, כי אם יש לנו גז, למה אנחנו צריכים להמשיך להשתמש באוטובוסים שלנו בדיזל, שזה סוג ההנעה הכי מזהם שאפשר להעלות על הדעת?

דב חנין: אז אני לא בא אליכם בטענה למה לא באתם לדיון, אלא בבקשה שתשתמשו בגז לתחבורה.

איתן כבל: תודה, דב.

איתן כבל: שאול, בבקשה.

<שאול מרידור: קודם כול, בקשר להערתך אליי על הדברים שאמרתי, קיבלנו את דבריה של חברת הכנסת כהן-פארן שאומרת במפורש שיש ויכוח האם אנחנו רוצים לעשות פה מעשה ולהפוך להיות ספק משמעותי של גז ולהיות עם הרבה יותר גז, או שאנחנו צריכים לעזוב את מה שהיא קוראת לו "השקרים האלה, החלומות האלה, זריית החול בעיני הציבור".

<שאול מרידור: אז שיהיה ברור: בים יש עוד הרבה גז, על פי כל ההערכות שקיבלנו.

יעל כהן-פארן: איפה זה חשוב למשק הישראלי - - -

<שאול מרידור: גם בהערכות של חברה אירופאית מאוד מכובדת וגם בהערכות של המכון הגיאולוגי האמריקאי העריכו את כמות הגז שעוד לא נמצאה בהרבה יותר ממה שיש לנו היום.

איתן כבל: משפט אחרון.

<שאול מרידור: רגע, אני רוצה לענות גם לדב.

<שאול מרידור: זה דבר מהותי למשק הישראלי, ואני גם אשמח להסביר את זה כלכלית.

<שאול מרידור: אבל אם מישהו חושב שלמצוא עוד משאבי טבע שאפשר לנצל אותם.

<שאול מרידור: .. ודרך אגב, בסופו של דבר הכסף הולך לקרן הון ריבונית שהכנסת הזאת הקימה, שיש בה מנגנונים מאוד מפורטים שאומרים מה ייעשה בכסף הזה.

<שאול מרידור: ואם אתם חושבים שהכסף הזה לא חשוב למשק הישראלי, אני לא - - -

יעל כהן-פארן: יותר חשוב שהגז יגיע לפה וישמש את התעשייה.

<שאול מרידור: דבר שני, במענה לחברת הכנסת פארן ולחבר הכנסת חנין – הילדים שלי אמנם מלינים על זה, אבל אני עובד כל היום וכל הלילה כדי להביא גז למשק הישראלי.

<שאול מרידור: אני לא עושה או-או, אני עושה גם וגם, כי שני הדברים חשובים.

<שאול מרידור: אנחנו יושבים לילות כימים כדי לפתור את כל החסמים.

<שאול מרידור: רק ביום חמישי אושר תקן שעד לפני שבועיים היה נראה כמו חלום באספמיה שהוא יאושר.

<שאול מרידור: זה נעשה בהסכמת התעשיינים; התעשיינים הגיעו להסכמות על תקן להסבה לגז בתוך המפעל, דבר שיביא הרבה מאוד מפעלים, אני מקווה, לאספקת גז.

<שאול מרידור: ולשאלתו של חבר הכנסת חנין, אנחנו הראשונים שרוצים להעביר את העולם של הנעת אוטובוסים ומשאיות כבדות ל-CNG, ואני מקווה שמשרד האוצר ייתן את הכסף בתקציב הקרוב לתכנית גדולה מאוד שתביא להקמת תחנות ולהעברת משאיות ואוטובוסים לגז טבעי.

<קריאה: ואז נגלה שאין לנו מספיק גז.

<שאול מרידור: יש לנו - - -

איתן כבל: תודה, חברים יקרים.

איתן כבל: שאול, תראה, אף אחד לא בא אליך בטענה, כי אתה נכנסת לתוך תהליך - -

<שאול מרידור: לא, תבואו.

איתן כבל: - - אבל קח בחשבון שהמעשה שאתה מנסה לתאר אותו לא התחיל מהגג.

איתן כבל: יש דרך ארוכה של מערכת מאוד עכורה בין הציבור, שליחי הציבור ונציגי החוץ-פרלמנטריים לבין הממשלה, והחשדנות – מה שבעיניך זה חשדנות יתר – לא נולדה לה כך סתם מהאוויר, היא פועל יוצא של יחסים מאוד עכורים של הסתרה.

איתן כבל: הממשלה הרוויחה את כל הטענות שאנחנו מעלים כלפיה ביושר.

<שאול מרידור: אם אנחנו - - -

איתן כבל: תודה רבה, הישיבה נעולה.

איתן כבל: אני האחרון שמדבר.

איתן כבל: תודה.